Document ID: 32004D0391

32004D0391
L 120/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 април 2004 година
относно съвещателните групи по въпросите на Общата селскостопанска политика
(2004/391/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като има предвид, че:
(1)
Комисията би трябвало да потърси становищата на социално-икономическите сектори и потребителите по въпросите, които възникват във връзка с функционирането на различните общи организации на пазара и други области на действие на Общата селскостопанска политика и политиката на развитието на селските райони.
(2)
Всички икономически сектори, пряко свързани с функционирането на организациите на пазара и под въздействие на решенията на земеделската политика, както и потребителите, следва да участват в изготвянето на становищата, поискани от Комисията.
(3)
Съответните социално-икономически сдружения и групите на потребителите в държавите-членки са създали организации на общностно равнище, които са в състояние да представляват заинтересованите среди във всички държави-членки.
(4)
От 1962 г. съществува съвещателна структура, която се занимава с проблемите на земеделието. Вследствие на реформата в Общата селскостопанска политика през 1999 г. и 2003 г. и в светлината на разширяването на Европейския съюз през 2004 г., е необходимо да се преразгледа тази структура. Решение 98/235/ЕО на Комисията от 11 март 1998 г. относно съвещателните групи, занимаващи се с проблемите на Общата селскостопанска политика (1) следва да бъде отменено и заменено от ново решение.
(5)
За да се избегне объркването с терминологията, използвана в Решение 1999/468/ЕО на Съвета от 28 юни 1999 г. относно установяването на процедурите за упражняване на изпълнителните правомощия, предоставени на Комисията (2), по отношение на съвещателните комитети не е целесъобразно да се използва терминът „комитети“ за обозначаване на органите, създадени с настоящото решение,
РЕШИ:
Член 1
1. Следните групи се създават в рамките на Комисията:
а)
съвещателните групи, изброени в приложение I;
б)
работните групи, предвидени в член 4, параграф 1.
2. Съвещателните групи могат да бъдат консултирани от Комисията по всички въпроси, свързани с Общата селскостопанска политика и политиката за развитие на селските райони и в частност общите организации на пазара и мерките, които Комисията трябва да предприеме в този смисъл.
Член 2
1. Групите, предвидени в член 1, представляват следните социално-икономически групи, съгласно условията, предвидени в член 3:
-
земеделски производители и земеделски кооперации,
-
земеделски и хранително-преработвателни дейности,
-
земеделски продукти и търговия с хранителни продукти,
-
земеделски работници и работници от хранителната промишленост, потребители и лица, свързани с опазването на околната среда.
В специфични случаи, могат да бъдат представлявани други социално-икономически групи.
2. Съставът на съвещателните групи по отношение на броя на местата, разпределени по групи социално-икономически интереси, е определен в приложение II.
Член 3
1. Комисията приканва социално-икономическите организации, създадени на равнище Общност и вписани в регистъра на Общността като групи по интереси (по-долу наричани за краткост „социално-икономически организации“), да посочат експерти. Социално-икономическите организации трябва да бъдат тези, които представляват най-добре интересите, описани в член 2, параграф 1, включително социалните партньори, и техните дейности трябва да бъдат свързани с Общата селскостопанска политика и развитието на селските райони.
2. При определянето на експертите, социално-икономическите организации се стремят да гарантират, че различните интереси в техния сектор са представени.
3. Комисията може да отхвърли посочения от социално-икономическата организация експерт, когато неговото определяне не изглежда подходящо, особено при конфликт на интереси. В такъв случай Комисията незабавно уведомява социално-икономическата организация, която посочва друг експерт.
Член 4
1. При поискване от дадена съвещателна група и със съгласието на Комисията, могат да бъдат създадени една или повече работни групи за проучване на специфични въпроси. Тези групи се състоят от експерти в областта, посочени от социално-икономическите организации. Прилагат се разпоредбите на член 3, параграф 3.
2. Когато е необходимо, Комисията посочва и поканва експерти за участие в заседанията на работните групи по параграф 1.
3. Комисията председателства заседанията на работните групи по параграф 1.
Член 5
1. След консултиране с Комисията всяка съвещателна група на първото си заседание след датата на влизане в сила на настоящото решение и по време на първото заседание след двугодишния период, предвиден в параграф 3, избира председател измежду членовете си, както следва:
a)
в случай на първо гласуване с две трети от присъстващите експерти;
б)
в случай на последващи гласувания с обикновено мнозинство от присъстващите експерти; в случай на равенство на гласовете Комисията определя временен председател.
2. Всяка съвещателна група избира на първото си заседание двама заместник-председатели в съответствие с процедурата, предвидена в параграф 1. Заместник-председателите се избират измежду представителите на другите социално-икономически сектори, различни от този, към който принадлежи председателят, освен при дерогации, предвидени от Комисията.
3. Председателят и двамата заместник-председатели се избират за мандат от две години, който може да бъде подновяван. Председателят не може да бъде избиран за повече от два мандата.
4. При избора на нов председател групата се уверява, че той/тя не принадлежи към същия социално-икономически сектор като предшестващия председател.
5. Председателят отговаря за изготвянето на доклад с точно представяне на обобщените разисквания от заседанието.
Комисията може да направи изменения в проектодоклада на председателя, преди представянето му за одобрение от групата.
Член 6
1. Участието в заседанията на групите, изброени в приложение I, е ограничено до експерти, посочени от социално-икономическите организации, в съответствие с член 3, в рамките на местата, разпределени за всяка организация, както е определено в приложение II. Представителите на Комисията и поканените в съответствие с параграфи 3, 4 и 5 на настоящия член лица могат също да участват в заседанията. Председателят и заместник-председателите участват по право.
2. Социално-икономическите организации информират Комисията за определените от тях експерти най-малко три дни преди провеждане на заседанието.
3. По искане на организацията, на която са предоставени едно или повече места в група, председателят на групата може, в съгласие с Комисията, да покани главния секретар на организацията да присъства на заседанието като наблюдател.
При условие, че главният секретар на организацията не е в състояние да присъства на заседанието, той може да предостави мястото си на наблюдател на друго лице, посочено от него.
4. Наблюдателите нямат правото да се изказват. Те могат да бъдат поканени да сторят това по искане на председателя, съгласувано с Комисията.
5. По искане на организация, на която са предоставени едно или повече места и когато въпросите на дневния ред са от изключителна техническа важност, председателят на групата, съгласувано с Комисията, може да покани за участие в разискванията експерти, различни от тези по параграф 1.
По собствена инициатива Комисията може да покани което и да било подходящо квалифицирано лице по една от темите в дневния ред, за да участва в произнасянето по темата, по която е експерт.
Поканените в съответствие с настоящия параграф експерти могат да участват само в разискването и произнасянето по въпроса, за който са поканени.
6. Направените от експертите пътни разноски за участие в заседанията на групите се поемат от Комисията, в съответствие с действащата нормативна уредба. Комисията си запазва правото на дерогация от това правило. На експертите и на наблюдателите не се заплаща възнаграждение за услугите.
Член 7
1. Заседанията на групите се свикват от Комисията и по правило се състоят в сградите на Комисията.
2. Комисията осигурява секретариата на групите.
Член 8
Председателят, в сътрудничество с Комисията, и след консултиране с останалите представени в групата социално-икономически групи, определя точките, които да бъдат включени в дневния ред на заседанието на съвещателната група, най-малко 25 работни дни преди това. Комисията изпраща дневния ред на социално-икономическите групи по правило 20 работни дни преди заседанието, за предпочитане по електронен път.
Председателят на всяка група може да предложи по собствена инициатива или по предложение на представените в групата социално-икономически групи, Комисията да консултира неговата/нейната група в рамките на своята компетентност.
Член 9
Съвещателните групи обсъждат проблеми, за които Комисията е поискала становище. При поискване на становище, Комисията може да определи срок за неговото предоставяне.
При приключването на разискванията на съвещателната група не се извършва гласуване. При постигането на единодушно решение по становището, то се формулира и прилага към протокола от заседанието.
По предложение на съвещателната група Комисията представя резултата от разискванията на групата на Съвета.
Член 10
Без да се засяга член 287 от Договора, ако Комисията посочи, че поисканото становище или повдигнатият въпрос се отнасят до материя от поверително естество, участниците в заседанията се задължават да не разгласяват информацията, която е била доведена до тяхното знание по време на работата на съответната група.
Член 11
Решение 98/235/ЕО се отменя.
Член 12
Настоящото решение се прилага от 1 май 2004 г.
Съставено в Брюксел на 23 април 2004 година

Labels: 15
6